Document ID: 32005D0642

ΑΠΌΦΑΣΗ ΤΗΣ ΕΠΙΤΡΟΠΉΣ
της 1ης Δεκεμβρίου 2004
σχετικά με την κρατική ενίσχυση που σχεδίαζε να χορηγήσει η Ελλάδα υπό μορφή μείωσης του συντελεστή φορολογίας επιχειρήσεων που πραγματοποιούν επενδύσεις αξίας τουλάχιστον 30 εκατομμυρίων ευρώ
[κοινοποιηθείσα υπό τον αριθμό Ε(2004) 4566]
(Το κείμενο στην ελληνική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2005/642/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τα εν λόγω άρθρα (1),
Εκτιμώντας τα ακόλουθα:
I. ΔΙΑΔΙΚΑΣΙΑ
(1)
Με επιστολή της 3ης Μαρτίου 2004 [C(2004) 456 τελικό], η Επιτροπή ενημέρωσε την Ελλάδα για την απόφασή της να κινήσει την επίσημη διαδικασία εξέτασης σε σχέση με το μέτρο της μείωσης του συντελεστή φορολογίας για τις επιχειρήσεις που πραγματοποιούν επενδύσεις αξίας τουλάχιστον τριάντα εκατομμυρίων ευρώ.
(2)
Η απόφαση της Επιτροπής να κινήσει τη διαδικασία αυτή δημοσιεύθηκε στην Επίσημη Εφημερίδα της Ευρωπαϊκής Ένωσης (2). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το μέτρο αυτό.
(3)
Η απάντηση των ελληνικών αρχών στην κίνηση της επίσημης διαδικασίας εξέτασης ελήφθη στις 13 Απριλίου 2004 [SG(2004)A/3964], και οι τελευταίες πληροφορίες εδόθησαν στις 17 Αυγούστου 2004 (A/36270).
(4)
Η Επιτροπή δεν έλαβε παρατηρήσεις εκ μέρους τρίτων.
II. ΠΕΡΙΓΡΑΦΗ
(5)
Στις 15 Ιανουαρίου 2004 ψηφίστηκε στην Ελλάδα ο νόμος αριθ. 3220/2004 για τα «Μέτρα αναπτυξιακής και κοινωνικής πολιτικής - Αντικειμενικοποίηση φορολογίας και λοιπές διατάξεις», ο οποίος ετέθη σε ισχύ στις 30 Ιανουαρίου 2004 με τη δημοσίευσή του στην Εφημερίδα της Κυβερνήσεως (ΦΕΚ A 15). Το άρθρο 1 του εν λόγω νόμου προβλέπει για τις επιχειρήσεις που πραγματοποιούν επενδύσεις αξίας τουλάχιστον τριάντα εκατομμυρίων ευρώ μειωμένο συντελεστή φορολογίας 25 %, έναντι του κανονικού 35 %, και για χρονικό διάστημα 10 ετών.
III. ΑΞΙΟΛΟΓΗΣΗ
(6)
Ο νόμος που αποτέλεσε το αντικείμενο της κινηθείσας επίσημης διαδικασίας εξέτασης καταργήθηκε αναδρομικά με το άρθρο 22 παράγραφος 1 του νόμου 3259/2004, ο οποίος δημοσιεύθηκε στις 4 Αυγούστου 2004 (ΦΕΚ Α 149/2004).
(7)
Η Ελλάδα επιβεβαίωσε ότι καμία επιχείρηση δεν είχε επωφεληθεί από τις ευεργετικές διατάξεις του άρθρου 1 του νόμου 3220/2004.
(8)
Επειδή το μέτρο ουδέποτε εφαρμόσθηκε στην πράξη και έχει ήδη καταργηθεί, η αξιολόγηση του μέτρου στο πλαίσιο της διαδικασία επίσημης εξέτασης δυνάμει του άρθρου 88 παράγραφος 2 της συνθήκης ΕΚ καθίσταται πλέον άνευ αντικειμένου,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Περατώνεται η διαδικασία επίσημης εξέτασης δυνάμει του άρθρου 88 παράγραφος 2 της συνθήκης ΕΚ, η οποία εκινήθη στις 3 Μαρτίου 2004, σε σχέση με την προβλεπόμενη στον ελληνικό νόμο 3259/2004 μείωση του συντελεστή φορολογίας για τις επιχειρήσεις που πραγματοποιούν επενδύσεις αξίας τουλάχιστον τριάντα εκατομμυρίων ευρώ.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 1 Δεκεμβρίου 2004.

Labels: 2
18
19
4